“હું એ કાઉબોયની રિવોલ્વરથી જ મૃત્યુ પામવાનો છું, તેની બધી જ ફાયરિંગ પીનો ઘસી નાખવામાં આવશે તો પણ! એ કોઈ બીજા જુના હથિયારનો ઉપયોગ કરશે.” સ્ટર્ન શિન્ડલરને વાત કહી રહ્યો હતો. એમોનની સતત બે ગોળીઓ હેરત પમાડે એ રીતે ખાલી ગઈ હતી, એટલે ફરી એક વખત નીશાન તાકીને એ ગોળી છોડે, ત્યારે આડશ લેવા માટે વાપરી શકાય એવી કોઈ વસ્તુ શોધવા માટે મેનાસા લેવાર્તોવે આજુબાજુમાં નજર દોડાવી. દિવાલના ખૂણે કોલસાનો એક ઢગલો હતો. એ ઢગલો તેને કોઈ રીતે ઉપયોગી થઈ શકે એવો કોઈ ભરોસો લેવાર્તોવને ન હતો! “કમાન્ડન્ટ,” લેવાર્તોવે બોલવાનું શરૂ તો કર્યું, પણ એ પહેલાં જ તેમના કાને ખૂની પિસ્તોલની સ્પ્રિંગ અને હથોડીનો અવાજ પડી ચૂક્યો હતો! અને ફરી એક વખત ખામીયુક્ત સિગરેટ લાઈટર જેવો અવાજ આવ્યો! ગુસ્સાનો માર્યો એમોન પિસ્તોલનું નાળચું તેની ખાંચમાંથી ખેંચી કાઢવા માટે મથવા લાગ્યો.